Ramaphosa begin praat oor planne vir ekonomie | Netwerk24
Ramaphosa begin praat oor planne vir ekonomie
Pres. Cyril Ramaphosa het verlede week dele van 'n pakket wat ten doel het om die ekonomie weer aan die groei te kry, met sake- en arbeidsleiers gedeel.
Die stappe, wat reeds deur die kabinet aanvaar is, "sal die vertroue in sektore skep waar tans beleidsonsekerheid is. Dit sal die mynbou-, telekommunikasie-, toerisme- en vervoersektore dek," het die presidensie Sondag in 'n verklaring gesê.
Luidens die verklaring sal die plan "staatsbesteding fokus op aktiwiteite wat die ekonomie sal stimuleer". Die presidensie sê dié besteding sal steeds binne die bestaande fiskale raamwerk wees.
Die volledige pakket sal na verwagting as deel van Nhlanhla Nene, minister van finansies, se mediumtermynbegrotingsrede, aangekondig word.
Wat beleid vir die mynbousektor betref, het Gwede Mantashe, minister van minerale bronne, op 14 September gesê hy gaan die jongste weergawe van die Mynbouhandves reeds Maandag vir Ramaphosa gee waarna dit aan die kabinet voorgelê sal word.
Nene het op 13 September op die kredietgradeerder Moody's Investor Service se konferensie in Sandton gesê dié dokument sal binnekort gefinaliseer word.